
Martfű Város Polgármesterétől

ELŐTERJESZTÉS

A háziorvosi , házi gyermekorvosi és fogorvosi megállapodások módosítására
Tisztelt Képviselő-testület!

Az önálló orvosi tevékenységéről szóló 2000. évi II. törvény / továbbikban Öotv. / 2012. július 1-jei hatállyal módosításra került. A módosított törvény 2/B. §-a tartalmazza részletesen a praxisjoggal rendelkező háziorvos ( ideértve a felnőtt, a vegyes és a házi gyermekorvost, valamint az alapellátást végző fogorvost ) és az adott praxisjoggal érintett települési önkormányzat közötti feladat-ellátási  szerződés kötelező tartalmi elemeit, mely követelményeknek a törvény 3. § (8) bekezdése értelmében 2013. január 1-jétől meg kell felelni.
Martfű Város  Önkormányzata és a háziorvosok, házi gyermekorvos és a fogorvosok között az egészségügyi alapellátásra létrejött megállapodások felülvizsgálata szükséges hogy a törvényben meghatározott tartalmi követelményeknek megfeleljen.
Az Öotv.  2/B. §-a szerint  a feladat-ellátási szeződés legalább az alábbiakat tartalmazza: 
         
a) a felek megnevezése, a személyes ellátásra kötelezett orvos megnevezésével,
b) a praxisjoggal érintett körzet meghatározása,

c) a felek kötelezettségeinek meghatározása, ideértve a települési önkormányzatnak a
    fenntartáshoz történő hozzájárulására vonatkozó szabályokat,

d) a rendelési idő meghatározása,

e) az ügyeletben történő részvételre vonatkozó rendelkezések,

f) a helyettesítésre vonatkozó rendelkezések,

g) az ellátás nyújtásában részt vevő egészségügyi szakdolgozókra vonatkozó
    rendelkezések,

h) a szerződés időtartama,

i) a felmondásra vonatkozó rendelkezések,

j) a kártérítésre, kártalanításra vonatkozó rendelkezések.
 A feladat-ellátási szerződés legrövidebb időtartamát 5 évben határozza meg a törvény.

A felmondásra vonatkozó rendelkezésekre vonatkozóan az Öotv. Az alábbiakat határozza meg:
(3) A települési önkormányzat a feladat-ellátási szerződést - indoklással - felmondja, ha

a) a háziorvos a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,

b) a háziorvos önálló egészségügyi tevékenység végzésére való jogosultságát bármely okból elveszti.

(4) A feladat-ellátási szerződésben hat hónapnál rövidebb felmondási idő nem határozható meg.

A kártérítésre, kártalanításra vonatkozórendelkezéseket az alábbiak szerint kell meghatározni az Öotv. szerint:

(5) A körzetmódosítás miatt bekövetkezett, a háziorvost ért kár esetén a települési önkormányzat kártalanítási kötelezettséggel tartozik, amelynek megállapításánál figyelembe kell venni a háziorvosi szolgáltató által a finanszírozása keretében kapott egy éves összeget.

E törvényi rendelkezéseket figyelembe véve szükségessé vált a háziorvosi, házi gyermekorvosi és fogorvosi ellátást vállalkozásban végző háziorvosok és fogorvosok, valamint  az önkormányzat között létrejött megállapodások felülvizsgálata.
Áttekintve az érvényes megállapodásokat megállapítható, hogy szükséges a kiegészítésük, módosításuk.  A jelenleg érvényes megállapodások  az alábbi elemekkel egészülnének ki:

- A személyes ellátásra kötelezett orvos megnevezése
- A rendelési idő meghatározása
- Az ügyeletben történő részvételre vonatkozó rendelkezések
- A felmondásra vonatkozó rendelkezések / felmondást képező indokok, a felmondási idő
   hat hónapban történő megállapítása /
· A kártérítésre, kártalanításra vonatkozó rendelkezések
· Az előterjesztés mellékletét képező megállapodások módosításait, mely a Magyar Orvosi Kamara ajánlásainak figyelembe vételével történő módosításokat is tartalmaz, vastagított szövegezéssel jelöltük.
Kérem a képviselő-testületet az előterjesztés  megtárgyalására és a határozati javaslatban foglaltak elfogadására.
Határozati javaslat

Martfű Város Önkormányzata Képviselő-testületének 
……/2012. ( XII…..) Ö. Határozata
a Martfű Város Önkormányzata és az egészségügyi szolgáltatók között az 

egészségügyi alapellátásra vonatkozó megállapodások felülvizsgálatáról.
Martfű Város Önkormányzata megtárgyalta az egészségügyi alapellátásra kötött, Martfű Város Önkormányzata és az egészségügyi szolgáltatók között létrejött megállapodások módosításáról szóló előterjesztést.
1.) Martfű Város Önkormányzata és az egészségügyi szolgáltatók között létrejött megállapodások a hatályos törvényi előírásnak megfelelő módosítását elfogadja.

2.) Martfű Város Önkormányzatának Képviselő-testülete jóváhagyja a határozat 1-7 mellékletét képező  megállapodásokat.

3.) Felhatalmazza Martfű Város Polgármesterét a módosított megállapodások  aláírására. 

Martfű, 2012. december 12.
                                                                                                  Dr. Kiss Edit

                                                                                                   polgármester

Látta: Szász Éva
          jegyző

